Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyilvánosságáról szóló 1992. évi LXIII. törvény (adatvédelmi
Paragraph Index: 1059

4. A fentiekből következően a szóban forgó kutatást lezáró tanulmány nem, de a kutatás adatai — a fenti megszorításokkal — a közérdekű adatok nyilvánosságának szabályai szerint bárki számára hozzáférhetőek. A zárótanulmány birtokában lévő — azt egyébként el nem fogadó — OFA közérdekű adatra vonatkozó kérés esetén köteles gondoskodni arról, hogy a tanulmányban foglalt minden lényeges adat, megállapítás értelmezhető formában és kontextusban a kérelmező tudomására jusson, az ilyen adattartalmat rögzítő adathordozóról szükség szerint másolatot készíthessen. A zárótanulmány értékítéletet tartalmazó részeit vagy akár az annak alapjául szolgáló adatok, vizsgálati eredmények helytállóságát az OFA vitathatja. Tudományos szempontból ugyancsak vitathatják a kutatás módszertanát, eredményeit az 1999/18/II. szám adatok nyilvánosságával lehetővé váló szakmai vitafórum résztvevői is. A közérdekű adatkérés során nyilvánosságra kerülő adatok esetében a korrekt publikálás elvárható követelményeihez hozzátartozik a vitatottság tényének jelzése. III. A fentiek alapján az alábbi ajánlást teszem: — Tudományos kutatás nyilvánosságra hozatala a kutató és a megrendelő közötti szerződéssel korlátozható. — Közfeladatot ellátó szerv tevékenységére irányuló tudományos kutatás eredménye általában közérdekű adat, melynek nyilvánosságát csak az adatvédelmi törvény által meghatározott esetekben lehet korlátozni. A közfeladatot ellátó szerv által kötött, saját tevékenységének vizsgálatára irányuló kutatási szerződésnek a nyilvánosságot korlátozó kikötései a kutatási eredmények megjelenési formájára, például a megrendelő számára írt zárótanulmány publikálására vonatkozhatnak; az abban foglalt adatokra, tudományosan igazolható állításokra nem. — Közérdekű adatot tudományos kutatásról szóló szerződéssel nem lehet elzárni a nyilvánosság elől. A Polgári Törvénykönyv szabályai alapján [220. § (2) bek., 228. § (3) bek.] semmis az a szerződési kikötés, amely közérdekű adat eltitkolására irányul. — Ha a közfeladatot ellátó szerv a saját tevékenységének vizsgálatára irányuló kutatás megrendelője, akkor a közérdekű adatra vonatkozó kérés alapján köteles a kutatás eredményeit az adatvédelmi törvényben foglalt kivételekkel, közérthető formában a kérelmező tudomására hozni. — A kutató jogosult a kutatás eredményét képező — közérdekű adatnak minősülő — tudományosan igazolható adatokat, állításokat nyilvánosságra hozni, a megrendelő által korlátozott nyilvánosságú kutatási tanulmányt vagy más tudományos művet azonban csak a megrendelő hozzájárulásával publikálhatja. Budapest, 1997. október 6. Dr. Majtényi László (514/A/1997) * * * A j á n l á s arról, hogy közérdekű adat-e az országgyűlési képviselők hiányzása I. A vizsgálat megindítása Egy újságíró azzal a panasszal fordult az adatvédelmi biztoshoz, hogy az Országgyűlés Hivatalának illetékesei szolgálati titokra hivatkozva nem hajlandók kiadni az országgyűlési képviselőknek a szavazásokról való hiányzásával kapcsolatos adatait. Megkerestem az Országgyűlés főtitkárát, aki arról tájékoztatott, hogy a képviselők szavazásról való távollétével összefüggő egyes kérdésekről — a Magyar Köztársaság Országgyűlésének Házszabályáról szóló 46/1994. (IX. 30.) OGY határozat 44. § (3) bekezdésében foglalt felhatalmazás alapján — a Házbizottság 1995. május 1-jei hatállyal rendelkezést adott ki. Ezen rendelkezés 13. pontja a képviselői távollétre vonatkozó adatokat nem minősítette szolgálati titoknak, csupán a Hivatal ügykezeléséről rendelkezett, megakadályozva ezzel, hogy az adatok a Hivatal belátása szerint kerüljenek nyilvánosságra. A Házbizottság rendelkezésének betartására az egész Hivatal köteles. 1997 májusában felkértem az Országgyűlés elnökét, hogy az üggyel kapcsolatos álláspontjáról tájékoztasson. Dr. Gál Zoltán, az Országgyűlés elnöke júniusi válaszlevelében közölte: az ügy fontosságára tekintettel felkéri a Házbizottságot, hogy tekintse át a kérdést és foglaljon állást. A Házbizottság az ügyben nem foglalt állást. II. Az ügy jogi háttere

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes